
 31.7.2019
 BG
 Официален вестник на Европейския съюз
 L 202/81
 РЕГЛАМЕНТ ЗА ИЗПЪЛНЕНИЕ (ЕС) 2019/1286 НА КОМИСИЯТА
 от 30 юли 2019 година
 за налагане на окончателно изравнително мито върху вноса на определен вид полиетилентерефталат (PET) с произход от Индия след преглед с оглед изтичане на срока на действие на мерките в съответствие с член 18 от Регламент (ЕС) 2016/1037 на Европейския парламент и на Съвета
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1037 на Европейския парламент и на Съвета от 8 юни 2016 г. относно защитата срещу субсидиран внос от държави, които не са членки на Европейския съюз (1) („основния регламент“), и по-специално член 18 от него,
 като има предвид, че:
 1. ПРОЦЕДУРА
 1.1. Действащи мерки
 (1)
 С Регламент (ЕО) No 2603/2000 (2) Съветът наложи окончателно изравнително мито върху вноса на полиетилентерефталат (PET) с произход, inter alia, от Индия („първоначалното разследване“).
 (2)
 С Регламент (ЕО) No 1645/2005 (3) Съветът измени равнището на действащите изравнителни мерки срещу вноса на PET от Индия. Измененията бяха внесени в резултат от ускорен преглед, започнат в съответствие с член 20 от основния регламент.
 (3)
 След преглед с оглед изтичане на срока на действие на мерките с Регламент (ЕО) No 193/2007 (4) Съветът наложи окончателни изравнителни мита за допълнителен период от пет години.
 (4)
 Изравнителните мерки бяха изменени впоследствие с Регламент (ЕО) No 1286/2008 (5) и с Регламент за изпълнение (ЕС) No 906/2011 (6) след провеждане на частични междинни прегледи.
 (5)
 Проведеният на по-късен етап частичен междинен преглед бе прекратен без изменение на действащите мерки с Регламент за изпълнение (ЕС) No 559/2012 (7).
 (6)
 След провеждане на друг преглед с оглед изтичане на срока на действие на мерките, с Регламент (ЕО) No 461/2013 (8) Съветът наложи окончателни изравнителни мита за допълнителен период от пет години.
 (7)
 С Решение 2000/745/ЕО (9) Комисията прие минимална цена на вноса, предложена от трима производители износители от Индия. С Решение за изпълнение 2014/109/ЕС (10) Комисията оттегли приемането на поетите ангажименти поради промяна в обстоятелствата, при които те са били приети.
 (8)
 С Регламент за изпълнение (ЕС) 2015/1350 (11) Комисията измени равнището на действащите изравнителни мерки срещу вноса на PET от Индия след провеждане на два частични междинни прегледа.
 (9)
 С Регламент (ЕС) 2018/1468 (12) Съветът измени равнището на действащите изравнителни мерки след провеждане на два частични междинни прегледа.
 (10)
 Действащите понастоящем мерки са окончателно изравнително мито, наложено с Регламент (ЕС) No 461/2013 на Съвета, изменен с Регламент за изпълнение (ЕС) 2018/1468 на Комисията („действащите мерки“). Те се състоят от специфични мита, чиято ставка варира от 0 до 74,6 EUR/тон за поименно посочените индийски производители, а остатъчната ставка на митото, наложено върху вноса от всички други производители, възлиза на 69,4 EUR/тон.
 1.2. Искане за преглед с оглед изтичане на срока на действие на мерките
 (11)
 След публикуването на известие за предстоящо изтичане (13) на срока на действие на изравнителните мерки, които са в сила по отношение на вноса на PET с произход от Индия („засегнатата държава“), Комисията получи искане за преглед в съответствие